ตลาดหุ้นเอเชียปรับตัวลงภาคบ่าย จับตาจีนใช้มาตรการกระตุ้นเศรษฐกิจ
 ตลาดหุ้นเอเชียส่วนใหญ่ปรับตัวลงในการซื้อขายภาคบ่ายวันนี้ ในขณะที่นักลงทุนจับตาแนวโน้มการใช้มาตรการกระตุ้นเศรษฐกิจเพิ่มเติมของรัฐบาลจีน
22 ธ.ค. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวลงในการซื้อขายภาคบ่ายวันนี้ ในขณะที่นักลงทุนจับตาแนวโน้มการใช้มาตรการกระตุ้นเศรษฐกิจเพิ่มเติมของรัฐบาลจีน ภายหลังจากที่การประชุมประจำปีได้สิ้นสุดลงเมื่อวานนี้
โดยดัชนี HSI ตลาดหุ้นฮ่องกงปิดภาคเช้าที่ 21,774.17 จุด ลดลง 17.51 จุด, -0.08% ดัชนี SENSEX ตลาดหุ้นอินเดียเปิดวันนี้ที่ 25,731.07 จุด ลดลง 4.83 จุด, -0.02%
สำนักข่าวซินหัวของทางการจีนรายงานว่า จีนกำลังเตรียมออกมาตรการเพิ่มเติมในปีหน้าเพื่อกระตุ้นเศรษฐกิจของประเทศ
ทั้งนี้มาตรการดังกล่าวเน้นหนักในการลดต้นทุนทางธุรกิจ และสร้างเสถียรภาพต่อตลาดที่อยู่อาศัย โดยใช้เครื่องมือต่างๆ นับตั้งแต่การใช้มาตรการทางภาษี และการปรับลดอัตราดอกเบี้ย เพื่อผ่อนคลายอุปสรรคสำหรับชาวจีนในชนบทให้เข้ามาอาศัยในเมืองมากขึ้น ซึ่งจะช่วยเพิ่มจำนวนผู้ซื้อบ้าน
โดยมาตรการเหล่านี้มีขึ้นในการประชุมคณะทำงานด้านเศรษฐกิจกลาง ซึ่งบรรดาผู้นำของจีนเข้าร่วมการประชุมในสัปดาห์ที่แล้ว
ทั้งนี้ นักวิเคราะห์มองว่า แถลงการณ์ของที่ประชุม Central Economic Work Conference ของรัฐบาลจีนนั้น บ่งชี้ให้เห็นว่า จีนกังวลเกี่ยวกับการปล่อยให้เศรษฐกิจของประเทศชะลอตัวลงมากจนเกินไป